**LATVIJAS REPUBLIKAS MINISTRU KABINETS**

2014.gada Instrukcija Nr.

Rīgā (prot. Nr. .§)

**Zaļā publiskā iepirkuma kritēriju piemērošanas instrukcija valsts tiešās pārvaldes iestāžu veiktajiem pārtikas produktu piegāžu un ēdināšanas pakalpojumu iepirkumiem**

Izdota saskaņā ar Valsts pārvaldes iekārtas likuma
72.panta pirmās daļas 2.punktu

**1. Vispārīgie jautājumi**

**1.1. Instrukcijas piemērošana**

1. Instrukcija nosaka kārtību, kādā valsts tiešās pārvaldes iestādes (turpmāk – pasūtītājs) piemēro zaļā publiskā iepirkuma kritēriju pārtikas produktu piegāžu un ēdināšanas pakalpojumu iepirkumiem.

2. Zaļā publiskā iepirkuma kritēriji un šī instrukcija ir piemērojama visiem pārtikas produktu piegāžu un ēdināšanas pakalpojumu iepirkumiem Publisko iepirkumu likuma 8.2 panta kārtībā, atklātiem un slēgtiem konkursiem, sarunu procedūrai, iepriekš publicējot paziņojumu par līgumu, un ja publisku pakalpojumu līgumu slēdz par Publisko iepirkumu likuma 2.pielikuma B daļā minētajiem pakalpojumiem.

**1.2. Zaļā publiskā iepirkuma pamatprincipi**

3. Pārtikas produktu iepirkumā ievērojami šādi principi:

3.1. pirkt produktus, kas atbilst bioloģiskās lauksaimniecības, nacionālās pārtikas kvalitātes shēmas vai lauksaimniecības produktu integrētās audzēšanas prasībām, ievērojot šo produktu pieejamību un pasūtītāja iespējas;

3.2. pirkt produktus, kas nesatur ģenētisko modificētos organismus, nesastāv no tiem un nav ražoti no tiem;

3.3. dot priekšroku svaigiem un sezonāliem pārtikas produktiem;

3.4. pirkt produktus lielākā iepakojumā vai tādā iepakojumā, kas ir videi draudzīgas vai kura lielākā daļa ir otrreizēji pārstrādājama, vai produkta piegādātājs to pieņem atkārtotai izmantošanai;

3.5. izmantot videi draudzīgu piegādi, kuras laikā tiek nodrošināts samazināts vides piesārņojums ar izplūdes gāzēm no autotransporta un samazināta ceļa infrastruktūras slodze.

4. Ēdināšanas pakalpojumu iepirkumā ievērojami šādi principi:

4.1. ēdienkaršu sagatavošanā dot priekšroku svaigiem un sezonāliem pārtikas produktiem;

4.2. ēdiena gatavošanai izmantot pārtikas produktus, kas atbilst bioloģiskās lauksaimniecības, nacionālās pārtikas kvalitātes shēmas vai lauksaimniecības produktu integrētās audzēšanas prasībām;

4.3. ēdiena gatavošanai izmantot pārtikas produktus, kas nesatur ģenētisko modificētos organismus, nesastāv no tiem un nav ražoti no tiem;

4.3. ēdienu gatavošanā izmantot energoefektīvas un ūdens taupīšanas iespējām atbilstošas virtuves iekārtas;

4.5. lietot videi draudzīgus mazgāšanas līdzekļus trauku mazgāšanai;

4.6. izmantot videi draudzīgu piegādi, kuras laikā tiek nodrošināts samazināts vides piesārņojums ar izplūdes gāzēm no autotransporta un samazināta ceļa infrastruktūras slodze.

**2. Zaļā publiskā iepirkuma kritēriju piemērošana pārtikas produktu piegādes iepirkumiem**

**2.1. Pārtikas produktu piegādes iepirkuma dalīšana daļās**

5. Pārtikas produktu piegādes iepirkums ir dalāms daļās. Daļas ir veidojamas balstoties uz vienu vai vairākām zemāk minētajām pazīmēm:

5.1. produktu izcelsmes veidu (piemēram, dzīvnieku izcelsmes produkti, augu izcelsmes produkti, bakalejas produkti, u.c.), pārtikas produktu grupu (piemēram, piens un piena produkti, dārzeņi un augļi, ēdienu piedevas un dzērieni, eļļas utt.) un līdzīgu produktu klāstu (piemēram, atsevišķa daļa pienam, raudzētiem piena produktiem un krējumam, atsevišķa daļa saldējumam, atsevišķa daļa sieriem un kausētajiem sieriem), kuru piedāvā noteikts ražotāju vai piegādātāju loks;

5.2. iepakojuma veidu;

5.3. uzglabāšanas un transportēšanas noteikumiem (piemēram, uzglabāšanas temperatūras amplitūda, transportēšana ar vai bez saldējamām kamerām utt.);

5.4. pārtikas produktu sezonalitāti (piemēram, atsevišķās daļās izdala vasarā, rudenī pieejamos dārzeņus, augļus vai ogas);

5.5. pārtikas produkta izcelsmi (piemēram, vienā daļā neapvieno eksotiskos augļus un sezonālos vietējos augļus).

6. Ieteicams pārtikas produktu piegādes iepirkumā atsevišķi izdalīt produktu piegādes pakalpojumu un pārtikas produktu iepirkumu, radot iespēju piedāvājumu izteikt pārtikas produktu ražotājiem un audzētājiem, kuriem ir ierobežotas iespējas piegādāt pārtikas produktus ar savu vai specializētu transportu.

7. Pasūtītājs atsevišķiem pārtikas produktiem vai produktu grupām var piemērot Publisko iepirkumu likuma 9.panta septītajā daļā minēto atrunu attiecībā uz daļām, kuru paredzamā līgumcena ir mazāka par 20 procentiem no visu daļu kopējās paredzamās līgumcenas. Ieteicams Publisko iepirkumu likuma 9.panta septīto daļu piemērot sezonāliem pārtikas produktiem.

**2.2. Prasības pārtikas produktu piegādātājiem**

8. Formulējot prasības pretendentiem un kandidātiem, pasūtītājs ņem vērā Iepirkumu uzraudzības biroja mājas lapā internetā ievietoto kvalifikācijas prasību apkopojumu pārtikas produktu ražotājiem, piegādātājiem, tirgotājiem. Pasūtītājs papildus nosaka citas prasības pretendentu un kandidātu saimnieciskajam un finansiālajam stāvoklim un tehniskajām un profesionālajām spējām samērīgi pārtikas produktu piegādes līguma priekšmetam.

9. Pasūtītājs neizvirza prasības pretendentam un kandidātam uz pieteikumu vai piedāvājumu iesniegšanas brīdi būt organizētam noteiktā juridiskā formā.

**2.3. Tehniskās specifikācijas sagatavošana un tajā iekļaujamās prasības**

10. Sagatavojot tehnisko specifikāciju pasūtītājs tajā iekļauj prasības, kas ir atbilstošas šīs instrukcijas 3.punktā minētajiem principiem.

11. Lai izvēlētos, kuriem pārtikas produktiem vai pārtikas produktu grupām vai daļām izvirzīt prasības par atbilstību bioloģiskās lauksaimniecības, nacionālās pārtikas kvalitātes shēmas vai lauksaimniecības produktu integrētās audzēšanas prasībām un kādā apjomā šīs prasības noteikt, pasūtītājam, ja tam nav tādas informācijas, ieteicams veikt tirgus izpēti, lai noskaidrotu šādu produktu pieejamību tirgū.

12. Pasūtītājs nosaka, cik procentus no kopējā pārtikas produktu klāsta vai atsevišķas pārtikas produktu daļas jāpiedāvā pārtikas produkti, kas atbilst bioloģiskās lauksaimniecības, nacionālās pārtikas kvalitātes shēmas vai lauksaimniecības produktu integrētās audzēšanas prasībām. Ja iesniegtais piedāvājums nesatur prasīto atbilstošo produktu apjomu, tas tiek atzīts par neatbilstošu tehniskajai specifikācijai un tiek noraidīts.

13. Pasūtītājs nosaka sezonalitātes principu attiecībā uz augļu un dārzeņu piegādēm atkarībā no to pieejamības tirgū atbilstoši Zemkopības ministrijas izstrādātajiem vietējo augļu un dārzeņu pieejamības tirgū kalendāriem, kas publicēti Iepirkumu uzraudzības biroja mājas lapā internetā.

14. Pasūtītājs var paredzēt tādu pārtikas produktu piegādi, kuru ražošanā nav izmantotas sintētiskās krāsvielas.

15. Pasūtītājs paredz tādu pārtikas produktu piegādi, kas nesatur ģenētiski modificētos organismus, nesastāv no tiem un nav ražoti no tiem.

16. Pasūtītājs nosaka, kādām emisijas standarta prasībām ir jāatbilst transporta līdzekļiem, kas tiek izmantoti pārtikas produktu piegādē.

**2.4. Tehniskajam piedāvājumam nosakāmās prasības un pasūtītāja noteikto prasību pārbaude**

17. Pasūtītājs tehniskā piedāvājuma veidlapu veido tā, lai pēc iespējas ērti var pārbaudīt tehniskajā specifikācijā noteikto prasību izpildi.

18. Pasūtītājs pieprasa, lai tehniskajā piedāvājumā pretendents par katru pārtikas produktu norāda:

18.1. ražotāju vai audzētāju;

18.2. izcelsmes valsti.

19. Ja pasūtītājs nosaka, ka jāpiedāvā produkti, kas atbilst bioloģiskās lauksaimniecības, nacionālās pārtikas kvalitātes shēmas vai lauksaimniecības produktu integrētās audzēšanas prasībām, tas paredz nolikumā, ka pretendents iesniedz:

19.1. kontroles institūcijas izsniegta sertifikāta kopiju par konkrētā produkta atbilstību nacionālajai pārtikas kvalitātes shēmai, bioloģiskajai lauksaimniecībai vai Valsts augu aizsardzības dienesta izsniegtu apliecinājumu par atbilstību integrētās audzēšanas prasībām;

19.2. apliecinājumu par esošu sadarbību vai tās uzsākšanu ar ražotāju (audzētāju) gadījumā, ja tiks noslēgts publisks piegādes līgums ar pasūtītāju.

20. Pasūtītājs nepieprasa pretendentam tādu dokumentu vai tā kopiju, kas apliecina faktus, kurus pasūtītājs var pats pārbaudīt publiski pieejamās vai citās tam pieejamās datu bāzēs. Pasūtītājam ir tiesības papildus pretendenta norādītajai informācijai un iesniegtajiem dokumentiem veikt papildu norādīto pārtikas produktu izcelsmes pārbaudi.

**2.4. Piedāvājumu izvēles kritēriji**

21. Pārtikas produktu piegādes iepirkumam ir jāpiemēro piedāvājuma izvēles kritērijs - saimnieciski visizdevīgākais piedāvājums. Ja tehniskajā specifikācijā ir noteiktas prasības, kas atbilst visiem šīs instrukcijas 3.punktā minētajiem principiem, pasūtītājs var piemērot piedāvājuma izvēles kritēriju – zemākā cena.

22. Saimnieciski visizdevīgākā piedāvājuma noteikšanai pasūtītājs papildus cenas kritērijam izvēlas publiskajam piegādes līgumam un iepirkuma priekšmetam atbilstošus vismaz divus no šādiem kritērijiem:

22.1. bioloģiskās lauksaimniecības vai nacionālās pārtikas kvalitātes shēmas prasībām atbilstošo produktu īpatsvars (piemēram, pēc masas, tilpuma, vai integrēti audzētu izmaksām, skaita vai citas īpatsvara mērvienības) virs tehniskajā specifikācijā norādītā minimālā apjoma;

22.2. produktu īpatsvars, kuri tiek piegādāti atkārtoti izmantojamā primārajā iepakojumā;

22.3. produktu īpatsvars, kuri nav iepakoti individuālās porcijās (katra produkta vienība savā iepakojumā);

22.4. produktu apjoms, kas tiek piegādāts videi draudzīgā iepakojumā;

22.5. videi draudzīga produktu piegāde no ražošanas vai audzēšanas vietas, kuras laikā tiek nodrošināts samazināts vides piesārņojums ar izplūdes gāzēm no autotransporta un samazināta ceļa infrastruktūras slodze;

22.6. laiks no produkta saražošanas vai novākšanas brīža līdz piegādes brīdim pasūtītājam.

23. Pasūtītājs var papildus šīs instrukcijas 22.punktā minētajiem kritērijiem noteikt paša izvēlētus kritērijus, kas atbilst šīs instrukcijas 3.punktā minētajiem principiem vai Publisko iepirkumu likuma 46.panta pirmās daļas 1.punktā nosauktajiem faktoriem.

24. Pasūtītājs izvēlas vienu no zemāk minētajiem kritērijiem, pretendenta, kuram būtu piešķiramas pārtikas produktu piegādes līguma slēgšanas tiesības, noteikšanā līdzvērtīgu piedāvājumu gadījumā:

24.1.pārtikas produktu piegādes līguma slēgšanas tiesības tiek piešķirts pretendentam, kura piedāvājumā ir vairāk produktu, kas atbilst nacionālajai pārtikas kvalitātes shēmai, lauksaimniecības produktu integrētās audzēšanas vai bioloģiskās lauksaimniecības prasībām;

24.2.pārtikas produktu piegādes līguma slēgšanas tiesības tiek piešķirts pretendentam, kura piedāvājumā ir vairāk produktu, kurus paredzēts no ražošanas vai audzēšanas vietas piegādāt videi draudzīgā veidā, nepārsniedzot noteiktu attāluma amplitūdu (piemēram, ne vairāk kā 50 km).

25. Pasūtītājs nosaka īpatsvaru katram kritērijam. Kritērijam - cena - pasūtītājs paredz īpatsvaru ne vairāk kā 50 procentu apmērā no piedāvājuma vērtēšanas kritēriju kopējās vērtības.

**2.5. Publiskā piegādes līgumā ietveramās prasības**

26. Publiskā piegādes līgumā pasūtītājs norāda:

26.1. prasību izpildes kontroles mehānismu un atbildību par līguma prasību neizpildi līguma darbības laikā;

26.2. pienākumu piegādātājam attiecībā uz tiem produktiem, kas atbilst lauksaimniecības produktu integrētās audzēšanas, bioloģiskās lauksaimniecības vai nacionālās pārtikas kvalitātes shēmas prasībām, iesniegt ražotāja (audzētāja) apliecinājumu par sadarbību ar attiecīgo piegādātāju publiskā piegādes līguma izpildē;

26.3. pienākumu piegādātājam, ja tas pats nav attiecīgo produktu ražotājs vai audzētājs, iesniegt pasūtītājam sarakstu ar ražotāja un audzētāju kontaktpersonām un kontaktinformāciju;

26.4. pasūtītājam tiesības papildus piegādātāja norādītajai informācijai un iesniegtajiem dokumentiem veikt piegādāto pārtikas produktu izcelsmes un kvalitātes pārbaudes.

**3. Zaļā publiskā iepirkuma principu piemērošana ēdināšanas pakalpojumu iepirkumiem**

**3.1. Tehniskās specifikācijas sagatavošana un tajā iekļaujamās prasības**

27. Sagatavojot tehnisko specifikāciju pasūtītājs tajā iekļauj prasības, kas ir atbilstošas šīs instrukcijas 4.punktā minētajiem principiem.

28. Pasūtītājs paredz, ka, ja ēdienkartes izstrādā pretendents, ēdienkartē izmantojamiem augļiem un dārzeņiem vismaz 50 procentu apmērā jāatbilst lauksaimniecības produktu integrētās audzēšanas vai bioloģiskās lauksaimniecības prasībām.

29. Pasūtītājs ietver sezonalitātes principu izstrādājot ēdienkartes vai nosaka pretendentam prasību izmantot ēdienkaršu izstrādē sezonalitātes principu attiecībā uz augļu un dārzeņu pieejamības tirgū atbilstoši Zemkopības ministrijas izstrādātajiem vietējo augļu un dārzeņu pieejamības tirgū kalendāriem, kas publicēti Iepirkumu uzraudzības biroja mājas lapā internetā.

30. Ēdienkartē izmantojamie produkti nedrīkst saturēt ģenētiski modificētos organismus, tie nedrīkst sastāvēt no tiem un nav ražoti no tiem. Pasūtītājs var noteikt, ka ēdienkartē izmantojamie produkti nedrīkst saturēt sintētiskās krāsvielas.

31. Pasūtītājs nosaka, cik procentuāli no ēdināšanas pakalpojumā izmantotajiem pārtikas produktiem ir jābūt ražotiem atbilstoši bioloģiskās lauksaimniecības, nacionālās pārtikas kvalitātes shēmas vai integrētās audzēšanas prasībām.

32. Ēdienu gatavošanā nedrīkst izmantot pusfabrikātus un sasaldētu gaļu.

33. Pasūtītājs var noteikt, ka ēdieni un dzērieni ir jāservē, izmantojot vairākkārt lietojamos galda piederumus un galdautus.

34. Pasūtītājs var noteikt, ka pakalpojuma sniegšanā izmantotie ledusskapji un saldētavas nedrīkst saturēt ozona slāni noplicināšanas vielas.

35. Pasūtītājs nosaka, kādām energoefektivitātes prasībām jāatbilst ēdināšanas pakalpojuma sniegšanai izmantotajām iekārtām.

36. Pasūtītājs var noteikt, ka ēdināšanas pakalpojuma sniegšanā izmantotās iekārtas efektīvi izmanto ūdens resursus (atbilst Eiropas Savienības energoefektivitātes marķējuma A kategorijai).

37. Pasūtītājs nosaka, ka ēdināšanas pakalpojuma nodrošināšanā izmantotajiem trauku mazgāšanas līdzekļiem ir jābūt videi draudzīgiem, norādot, kādu mazgāšanas līdzekļus uzskatīs par videi draudzīgiem.

38. Pasūtītājs var izvirzīt prasību šķirot atkritumus, norādot atkritumu frakcijas, kas jāšķiro.

39. Pasūtītājs nosaka, kādām emisijas standarta prasībām ir jāatbilst transporta līdzekļiem, kas tiek izmantoti ēdināšanas pakalpojumu sniegšanai, it īpaši, ja ēdiens netiek gatavots pasūtītāja telpās.

40. Pasūtītājs nosaka, ka, sniedzot ēdināšanas pakalpojumus, pretendentam ir jāapņemas ievērot normatīvajos aktos noteiktās prasības.

41. Ja ēdināšanas pakalpojums paredzēts izglītības iestāžu izglītojamiem, sociālās aprūpes un sociālās rehabilitācijas institūciju klientiem un ārstniecības iestāžu pacientiem, ka, sniedzot ēdināšanas pakalpojumus, pasūtītājs nosaka, ka pretendentam ir jāapņemas ievērot normatīvajos aktos noteiktās prasības, t.sk., attiecīgi par uztura normām izglītības iestāžu izglītotajiem, sociālās aprūpes un sociālās reabilitācijas institūciju klientiem un ārstniecības iestāžu pacientiem.

**3.2. Tehniskajam piedāvājumam nosakāmās prasības un pasūtītāja noteikto prasību pārbaude**

42. Pasūtītājs pretendentam pieprasa izstrādāt un iesniegt vienas nedēļas ēdienkarti ar pilnas uzturvērtības aprēķiniem un kalkulāciju.

43. Pasūtītājs pieprasa pretendentam, cik iespējams, norādīt ēdienu gatavošanā izmantojamo pārtikas produktu ražotājus un audzētājus, it īpaši attiecībā uz to produktu ražotājiem un audzētājiem, kas atbildīs bioloģiskās lauksaimniecības, nacionālās pārtikas kvalitātes shēmas vai integrētās audzēšanas prasībām, un pieprasa to apliecinājumus sadarbībai ar pretendentu ēdināšanas pakalpojuma līguma izpildē.

**3.3. Piedāvājumu izvēles kritēriji**

44. Ēdināšanas pakalpojuma iepirkumam ir jāpiemēro piedāvājuma izvēles kritērijs - saimnieciski visizdevīgākais piedāvājums. Ja tehniskajā specifikācijā ir noteiktas prasības, kas atbilst visiem šīs instrukcijas 4.punktā minētajiem principiem, pasūtītājs var piemērot piedāvājuma izvēles kritēriju – zemākā cena.

45. Saimnieciski visizdevīgākā piedāvājuma noteikšanai pasūtītājs papildus cenas kritērijam izvēlas publiskajam piegādes līgumam un iepirkuma priekšmetam atbilstošus vismaz divus no šādiem kritērijiem:

45.1. bioloģiskās lauksaimniecības prasībām atbilstošu produktu izmantošanas ēdienkartē īpatsvars virs tehniskajās specifikācijās norādītā minimālā apjoma;

45.2. nacionālās pārtikas kvalitātes shēmai atbilstošu produktu izmantošanas ēdienkartē īpatsvars virs tehniskajās specifikācijās norādītā minimālā apjoma;

45.3. lauksaimniecības produktu integrētās audzēšanas prasībām atbilstošu produktu izmantošanas ēdienkartē īpatsvars virs tehniskajās specifikācijās norādītā minimālā apjoma;

45.3. sezonālu pārtikas produktu izmantošanas apjoms ēdienkartē;

45.5. videi draudzīga ēdiena piegāde, kuras laikā tiek nodrošināts samazināts vides piesārņojums ar izplūdes gāzēm no autotransporta un samazināta ceļa infrastruktūras slodze.

**3.4. Publiskā pakalpojuma līgumā ietveramās prasības**

46. Publiskā pakalpojuma līgumā pasūtītājs norāda:

46.1. tehniskajā specifikācijā un piedāvājuma vērtēšanas kritērijos norādīto prasību izpildes kontroles mehānismu un atbildību par līguma prasību neizpildi līguma darbības laikā;

46.2. pienākumu pakalpojuma sniedzējam attiecībā uz tiem produktiem, kas atbilst bioloģiskās lauksaimniecības, nacionālās pārtikas kvalitātes shēmas vai lauksaimniecības produktu integrētās audzēšanas prasībām, iesniegt ražotāja (audzētāja) apliecinājumu par sadarbību ar attiecīgo pakalpojuma sniedzēju publiskā pakalpojuma līguma izpildē;

46.3. pienākumu pakalpojuma sniedzējam, ja tas pats nav attiecīgo produktu ražotājs vai audzētājs, iesniegt pasūtītājam sarakstu ar pārtikas produktu ražotāju un audzētāju, kas nodrošina ēdināšanas pakalpojuma pārtikas produktu, kas atbilst bioloģiskās lauksaimniecības, nacionālās pārtikas kvalitātes shēmas vai lauksaimniecības produktu integrētās audzēšanas prasībām, un sezonālos pārtikas produktus, kontaktpersonām un kontaktinformāciju;

46.4. uzraudzības mehānisms, kādā tas pārbaudīs, ka ēdiens tiek gatavots videi draudzīgā veidā (piemēram, enerģijas un ūdens patēriņa apjoma samazināšanās ēdiena gatavošanā un transportēšanā, atkritumu dalīta vākšana utt.);

46.5. pasūtītājam tiesības papildus pakalpojuma sniedzēja norādītajai informācijai un iesniegtajiem dokumentiem veikt piegādāto pārtikas produktu izcelsmes un kvalitātes pārbaudes.

47. Ja ir noteiktas prasības attiecībā uz sezonālu pārtikas produktu izmantošanu, publiskam pakalpojuma līgumam jāpievieno sezonālo produktu tirgū pieejamības kalendārs, kurā ir norādīti katra mēneša sezonālie produkti.

**4. Noslēguma jautājums**

48. Šo instrukciju piemēro iepirkumiem, kas tiek izsludināti pēc instrukcijas spēkā stāšanās dienas.

49. Instrukcija stājas spēkā 2014.gada 22.septembrī.

Ministru prezidente – L. Straujuma

Finanšu ministrs – A. Vilks

05.09.2014 10:19

2198

L.Neilande, 67095640

liga.neilande@fm.gov.lv